runetrust/blame-folketinget-dk huggingface dataset:
Mette Frederiksen (S), 2023-11-28:
Først og fremmest vil jeg gerne understrege, at jeg står på mål for regeringens samlede skattepolitik.
Selvfølgelig gør jeg det.
Jeg er glad for det, vi har lagt frem.
Det gør jo ikke noget, når man samarbejder med andre partier, at man understreger, at der er noget, som man selv har bragt med ind til bordet, og så er der noget, andre partier er kommet til bordet med.
Det betyder jo ikke, at man ikke står på mål for det samlede.
Det gør jeg.
Det er jo ligesom med Enhedslisten.
Alle de gange jeg har arbejdet tæt sammen med Enhedslisten, har der været et ønske om at hæve ydelserne for indvandrere, der kommer til Danmark, og som aldrig har arbejdet på arbejdsmarkedet.
Det har jeg altid været imod som socialdemokrat.
På den måde er vi uenige, og den uenighed må man jo også gerne, synes jeg, vise danskerne.
Jeg synes ikke, det er den rigtige måde at prioritere pengene på.
Der kniber det en lille smule hos Enhedslisten, ikke?
Kun ét parti valgte at stå udenfor, og det er sådan noget, jeg som socialdemokrat ikke forstår, altså at når man har muligheden for at tage ansvar, så afskriver man sig det bare.
Pelle Dragsted (EL), 2023-11-28:
Mange tak for det.
Jeg vil tale om et emne, som jeg synes er ret grundlæggende for vores velfærdssamfund, og det er nemlig, hvordan vi behandler de mennesker, der har været med til at skabe og bygge det.
Det er vores folkepensionister og sådan set også de førtidspensionister, som har måttet pensionere sig for tidligt.
Sidst vi stod her og drøftede regeringens skattereform, havde jeg fokus på det her med, at den almindelige lønmodtager får meget, meget mindre end dem, der f.eks. tjener 1 eller 2 mio. kr.
Jeg har stadig svært ved at forstå den fordeling.
Men i dag skal det handle om folke- og førtidspensionisterne.
For de får nemlig 0 kr., når regeringen skal uddele sine skattelettelser.
Det er de mennesker, som jo alle sammen har knoklet et langt liv, som har betalt deres skat, og som har været med til at bygge vores samfund op.
Og det, de oplever lige nu, når de ser herind og ser på deres egen situation, er, at de kan se deres pensioner – førtidspensioner, folkepensioner – blive ædt op af inflationen.
Når de skal ned i supermarkedet, rækker pengene ikke så langt.
Når de skal betale elregningen, rækker pengene ikke så langt.
Det er svært for mig at forstå den prioritering, altså at man ikke prioriterer dem, der har leveret på deres del af samfundskontrakten, støbt det fundament, som vi andre står på, og betalt for min uddannelse og statsministerens uddannelse, men at man prioriterer konsulenten, advokaten og direktøren over de mennesker.
Det har jeg svært ved at forstå, og det var det, jeg igen godt kunne tænke mig at få et svar på.
Alex Vanopslagh (LA), 2023-11-28:
Jeg giver mig – jeg får jo ikke rigtig svar på nogen af mine egne spørgsmål.
Så lad os da bare snakke om den finanslov og LA's kommunikationsstrategi.
Finansloven udmønter mere end 1.200 mia. kr.
Det er én blandt flere muligheder, hvor man virkelig kan tænke i, hvordan vi kan tænke flere år frem, og hvordan vi kan løse nogle af de grundlæggende strukturelle udfordringer, vi har i Danmark, og hvordan vi kan nytænke vores samfund, og hvordan vi kan løse nogle af de helt store problemer.
I stedet vælger man så at sige, at man forhandler mindre end 1 mia. kr. ud af 1.200 mia. kr.
Og jeg har jo selv siddet med i forhandlingerne, så jeg ved, at så er der lidt småting til alle partier.
Det er da definitionen på noget, der er uambitiøst og uden retning.
Det laver så ikke om på, at vi i Liberal Alliance er glade for, at vi har fået sikret penge til at få sænket afgiften på elbiler, og at vi er glade for den uafhængige patientrådgivning.
Men vi gider jo ikke stå og lade, som om det er sådan en eller anden kæmpe revolution, når sandheden er den – sådan har vi det alle sammen herinde, uanset om vi vil indrømme det eller ej – at det er en uambitiøs finanslov, der kratter lidt i overfladen.
Mette Frederiksen (S), 2023-11-28:
Jamen jeg kan så forstå, at man gerne vil kritisere regeringen for gerne at ville lave brede aftaler, og det står så, må man sige, i relativt skærende kontrast til, da man selv i meget, meget kort tid påtog sig ansvaret – det er meget kort tid, at Liberal Alliance har påtaget sig ansvaret – for at lede det her land.
Der kunne man ikke engang lave en finanslov; der var man ved at vælte den regering, man selv var en del af, ved at klatre op i nogle træer.
Det var noget med nogle skattelettelser, og det kunne man ikke håndtere.
Man kan så heller ikke håndtere at indgå i den her type aftaler.
Jeg synes, modsat Liberal Alliance, at det faktisk er fint, at vi kan lave en finanslov, hvor næsten alle Folketingets partier er med.
Og det er rigtigt, at vi ikke revolutionerer hele Danmark.
Til gengæld flytter vi det her, hver eneste gang vi laver en aftale, hvad enten det er en finanslovsaftale eller det er en aftale om færre skærme i daginstitutionerne eller det er om psykiatrien.
Og det er måske det, vi i virkeligheden er uenige om.
Jeg synes, at Danmark er et fantastisk vidunderligt land, og skridt for skridt gør vi det en lille smule bedre.
Måske skulle Liberal Alliance gå med på den rejse.
Søren Pape Poulsen (KF), 2023-11-28:
Tak for det.
Værdierne skrider i Danmark, antisemitismen vokser flere steder i Europa og også her, og det værste er jo, at konflikten er taget til Danmark.
Jeg er personligt rystet over den historieløshed, jeg mener der er i vores samfund, hvor børn derhjemme fortæller, at de i skolen har talt om, at Israel jo må være de onde, der har taget et land fra palæstinenserne.
Jeg synes, at det kalder på bekymring, men at det også kalder på viden om fakta, altså hvilket løfte det var, vi gav jøderne efter anden verdenskrig.
Jeg frygter rent faktisk, at der i vores land, hvis man spurgte om det, ville være mange, der ville tro, at der var et land, der hed Palæstina, og at der så kom nogle, der skabte staten Israel, og at man så tog det land fra palæstinenserne.
Alt det her med et britisk mandat osv. fortaber sig i tågerne, og det er jeg bekymret over, og jeg er bekymret over de grøfter, det graver i vores samfund, og den splittelse, det skaber.
Hvor er det så, vi skal begynde?
Ja, vi skal både begynde derhjemme, hvis vi kan, men i hvert fald også i skolerne.
Jeg synes jo, det er et problem, hvis der er børn, der vokser op, og som hjemmefra lærer, at man skal hade jøder, og det kan man som barn så tage med sig hen i skolen.
Og det er jo så i skolen, vi må kigge på, hvad man kan gøre.
Jeg tror bare, jeg vil indlede med at spørge, hvad statsministeren egentlig tænker vi kan gøre i skolerne, og om hun har nogen idé om, hvor langt hun er klar til at gå i den her debat, i forhold til at vi får en mere nuanceret tilgang til det her hos visse grupper i vores samfund.
Mette Frederiksen (S), 2023-11-28:
For det første deler jeg fuldstændig bekymringen, og det, som jeg jo selv kan iagttage, især på de sociale medier, er en ekstremt polariseret debat, som også indeholder ting, der er forkerte.
Jeg tror, vi alle sammen har det på den samme måde, altså at vi begræder de civile ofre, og dem er der mange af i den her konflikt, og det gør ondt, det er hjerteskærende, og det gælder selvfølgelig ikke mindst børnene.
Derfor er det også godt, at der lige nu er en pause i kamphandlingerne, så vi kan få den humanitære bistand ind.
Det ændrer ikke på det grundlæggende, nemlig at Israel har ret til at forsvare sig selv, og at Israel i særdeleshed har ret til at eksistere, og det er det, der bliver sat spørgsmålstegn ved fra flere sider.
Vi hører jo kampråbene, også i de danske gader, fra »jihad« til »from the river to the sea«, altså underforstået, at Israel slet ikke hører til.
Det er forkert.
Israel er et land, og det skal være et land – det er i øvrigt på FN's mandat, at Israel bliver oprettet og eksisterer – og antisemitismen har været jødernes følgesvend i Europa i hundredvis af år, og den viser nu også sit grimme ansigt både i Danmark, i Europa og andre steder.
Så jeg er meget, meget enig i analysen, og jeg er i øvrigt også enig i, at skoler og uddannelsesinstitutioner spiller en særlig vigtig rolle i den situation, vi nu befinder os i, og det er også i det lys, man skal se det, som vores undervisningsminister har igangsat.
Vi vil ikke have hagekors – det burde sige sig selv – på de danske skoler og ej heller på universiteterne, og jeg kan også sige, at uddannelsesministeren, som også er her, har taget kontakt til rektorerne på bl.a. de videregående uddannelser for at sikre sig, at vi har et trygt undervisningsmiljø, og at vi selvfølgelig ikke vil se nogen former for undergravende aktiviteter i forhold til demokratiet, antisemitisme og lignende.
Søren Pape Poulsen (KF), 2023-11-28:
Tak for det.
Vi har jo set, at der rundtomkring er lærere, som afholder sig fra at undervise i den historiske kendsgerning om, hvilken betydning Muhammedtegningerne fik for verden og for Danmark, og nu frygter jeg jo, at der kommer en ny ting, som man kan være bange for at undervise i, altså hele diskussionen om Israel-Palæstina, og hvordan man skal se på det, og det synes jeg også kalder på, at vi, måske også sammen med undervisningsministeren, er nødt til at kigge lidt mere indgående på, hvad der kan gøres.
I den sammenhæng har jeg naturligvis også noteret mig, at undervisningsministeren har været ude at sige noget om de hagekors, der er blevet malet.
Men kunne man ikke forestille sig, at man fra undervisningsministerens side med statsministerens billigelse – det er jeg helt sikker på at det ville være – fik lavet et lidt mere klart tjek og en undersøgelse af, hvordan det egentlig står til i landets folkeskoler?
Mette Frederiksen (S), 2023-11-28:
Jo, det er både naturligt, og det er også nødvendigt at have et øje på, hvad der sker på skoleområdet, og alle voksne – jeg sagde det også i min indledning i dag – har jo et ansvar for at få taget den her konflikt ud af børneværelset.
Det starter og slutter ved forældrene, og man kan sagtens have sympati for den palæstinensiske sag og selvfølgelig ikke mindst – og jeg siger selvfølgelig – for de ofre, der er, ikke mindst børnene, uden at det sætter sig i hverken en antisemitisme eller en modstand mod Israel.
Begge dele er i mine øjne uacceptabelt – uacceptabelt – og det starter og slutter med forældrene og andre, og sociale medier har et særligt ansvar, men det har vores skoler og vores uddannelser også.
Det her handler jo så om antisemitisme, som der nu også bliver spurgt om, men det er jo også bredere.
For det skal jo også være sådan, at man kan sidde i en folkeskoleklasse og have et andet synspunkt end det, de fleste måske har, og det er jeg ikke sikker på kan finde sted alle steder.
Så en social kontrol kommer i mange former, og jeg tror, vi i den her konflikt desværre ser den i ret fuldt flor.
Søren Pape Poulsen (KF), 2023-11-28:
Nu var det heller ikke nødvendigvis et mål i sig selv, at vi skulle være uenige om det, for jeg tror faktisk, det er rigtig vigtigt, at vi som Folketing har en ret klar holdning, når drejer sig om den konflikt, der foregår lige i øjeblikket.
Der er et andet emne, hvor jeg faktisk i hvert fald også tror at vi er enige, men hvor jeg undrer mig lidt, og det er jo, at statsministeren i sin nytårstale den 1. januar 2022 sagde, at der nu kommer en ny ældrelov.
Det kommer oven på diverse dokumentarer, som vi bl.a. har set på TV 2, og jeg tror ikke, jeg citerer statsministeren ret forkert, når jeg siger, at det, hun sagde, var noget i retning af, at vi ikke har den ældrepleje i Danmark, som vores ældre fortjener.
Og det er jeg enig i, og så skulle man jo tro, at det her var vigtigt.
Altså, der har været et par ministre på området, der har været flere dokumentarer, og der står endda i regeringsgrundlaget, at ældreområdet skal sættes fri, men nu lader man så folkeskolen overhale det, og nu er tingene så igen udskudt.
Må jeg ikke bare spørge: Er det, fordi regeringen ikke længere synes, det er vigtigt?
Er det, fordi man mangler forslag?
Og til det vil jeg bare sige, at vi så er klar.
Vi har mange forslag, og vi kommer rigtig gerne, hvis regeringen har brug for hjælp, men jeg håber ikke, det er et udslag af, at regeringen ikke længere synes, at det her er vigtigt.
Jeg synes, at det er lang tid at have ventet i 2 år på en ældrelov.
Mette Frederiksen (S), 2023-11-28:
Først og fremmest kvitterer jeg meget positivt for, at De Konservative gerne vil være med til at forbedre ældreområdet.
Det ser jeg frem til.
Det er jo ganske enkelt, fordi to forskellige regeringer også har valgt at inddrage alle dem, der er på ældreområdet, og det tager noget tid.
Der har også været et folketingsvalg, fordi Radikale Venstre valgte at vælte den tidligere regering.
Det har jo også været med til at forsinke arbejdet.
Arbejdet er utrolig vigtigt, de ældre ligger os alle sammen meget på sinde og skal ligge os meget på sinde, og jeg er rigtig glad for det, der er med i finansloven, omkring en mere værdig ældrepleje.
Og jeg tror måske også, det er det, som hr. Søren Pape Poulsen reagerer på.
Men skiftende ministre har så også valgt at lave en ret stor inddragelse, selvfølgelig både af de ældre selv – det er dem, det handler om – og de pårørende, medarbejderne, kommunerne og alle de andre, som er vigtige på det her område.
Så det er noget af det, jeg selv brænder allerallermest for, og jeg glæder mig også til at drøfte det med De Konservative.
Men er det ikke belyst ret grundigt?
Altså, det er jo ikke sådan, at Danmark er en isoleret ø på et europæisk kontinent, som ikke har kernekraft.
Når vi kigger på den samlede energiforsyning i Europa, indgår atomkraft jo som en ikke uvæsentlig del af den, fordi der er nogle europæiske lande, som har lange traditioner på det her område.
Vi har så en anden tradition.
Så jeg tror, at det ville være forkert at påstå, at det ikke er belyst, hvad det er, atomkraften kan, og ej heller, hvilken rolle den spiller på europæisk plan.
Det er vel snarere interessant at se på, hvordan vi sikrer, at Danmark udnytter og benytter den position, vi har, og får speedet vores egen grønne omstilling op og bliver en af hovedleverandørerne af vedvarende energi, også til resten af det europæiske kontinent.
Og ja, det er rigtigt, at jeg er i strålende humør i dag, fordi jeg synes, at det er fantastisk godt med de aftaler, vi lander.
Det, jeg ikke forstår, er, at man vælger at gå ind og lave en politisk aftale for så at bruge al sin taletid på at fortælle, hvorfor det er en dårlig aftale.
Jette Gottlieb (EL), 2023-11-28:
Mange tak.
Pia Kjærsgaard (DF), 2023-11-28:
Aha, da vi kom lidt ind i det, forstod jeg, at det er regeringen, der forhandler.
Jamen så forstår jeg bedre, hvorfor det tager så lang tid.
Lige da ordføreren sagde det, tænkte jeg faktisk: Jeg har da ikke været til nogen forhandlinger.
Men det er regeringen, der forhandler – god fornøjelse!
Faste tværfaglige teams omkring den ældre har vi diskuteret, og det håber vi kommer igennem.
Så er der selvvisitation af hjælpemidler til under 5.000 kr., for hvorfor skal man visiteres til et eller andet, der ikke koster ret meget?
Det er jo igen den bureaukratiske vej.
Nu er jeg ikke indkaldt til forhandlinger, men god fornøjelse i jeres tre partier.
Jeg kommer bare med det her, for det bliver jeg jo nødt til.
Dosisdispenseret medicin ville også være en rigtig, rigtig god idé.
Jeg siger det bare her, og det er måske i virkeligheden også det allerbedste sted at sige det, for så er det ikke inde bag de lukkede døre, hvor de tre regeringspartier sidder og forhandler.
Jeg tror, ordføreren kom til at forløbe sig lidt, men det kan jo ske en gang imellem.
Annette Lind (S), 2023-11-28:
Tak til fru Pia Kjærsgaard.
Fru Pia Kjærsgaard er jo meget vidende på det her område, så jeg lytter da meget interesseret i forhold til tingene.
Det er klart, at de ting, som fru Pia Kjærsgaard også nævner, er ting, som selvfølgelig også bliver diskuteret.
Det, man skal huske på – og nu er det blevet sagt, at det kommer efter nytår – er, at det, der er væsentligt, jo lige præcis ikke er, hvornår udspillet lige præcis kommer, men hvornår tingene træder i kraft, og det er der jo ikke ændret på.
Tingene skal jo træde i kraft i 2025, og det har jeg ikke nogen tanker om skal ændre sig.
Pia Kjærsgaard (DF), 2023-11-28:
Vi må jo se, om det kan nås.
For der står jo, at lovforslaget skal komme i februar måned.
Det ved vi allerede nu ikke kommer til at ske.
Så der er sådan et ryk hele vejen igennem på det her.
Jeg bliver mere og mere i tvivl om, om det overhovedet kan nås inden et folketingsvalg.
Vi ved ikke, hvornår det kommer, men med den mangel på fremgang i det her, faktisk igennem 2 år, må jeg bare sige, at jeg er meget skeptisk.
Men forhandl bare videre, og lad os på et tidspunkt få et resultat.
Annette Lind (S), 2023-11-28:
Jeg synes faktisk ikke, det er helt rigtigt at stå og diskutere nogle ting, som jeg kender til, og som vi skal have med i et udspil.
Derfor synes jeg, at når udspillet kommer, diskuterer vi de her ting.
I dag er det sådan med bestyrelserne, at man kan gøre det på rigtig mange forskellige måder.
Vi vil gerne forbedre tingene, sådan at man giver flere muligheder og mere frit valg i forhold til de her ting, og det er det, som vi kommer til at præsentere.
Kirsten Normann Andersen (SF), 2023-11-28:
Jeg kommer lige en lille smule tilbage til det, som forespørgslen også handler om, for der bliver brugt ufattelig mange ord her, synes jeg.
Mangel på personale nævnes af ordføreren.
Det er jeg i øvrigt fuldstændig enig i.
Jeg tror i øvrigt, det går bedre, for jeg tror, ministeren sagde, at nu manglede vi 15.000 i 2035, men i marts var det 17.000 i 2030, og det er da en forbedring – det må man jo sige.
På trods af at alle ved, at vi mangler personale, kan vi også se lige nu, at kommunerne opsiger personale på grund af besparelser.
Så det personale, som vi har så vanvittig meget brug for, bliver opsagt på grund af besparelser.
Er det så personalemangel, eller er det kommunernes budgetter, der er årsagen til, at Jens Erik og andre ikke kan få den hjælp, som de har brug for?
Annette Lind (S), 2023-11-28:
Jamen der synes jeg, at vi virkelig i sammenhæng skal hjælpe med at modgå det.
Det er jo skidt, hvis man fyrer, fordi man mangler penge.
Det demografiske træk bliver dækket.
Jeg synes, at vi kan være ret stolte af faktisk i fællesskab nu at have lavet en finanslov, som jo netop modgår det her, ved at man siger, at der skal være meget mere fokus på erhvervsuddannelser, vi giver som permanent løsning 110 pct. af dagpengesatsen, og vi siger, at man skal have mere i løn.
Det, der bare er rigtig besværligt, er, at man jo ikke kan vride armen om på ryggen på folk, der måske ikke vil tage den her uddannelse.
Og derfor skal vi jo i fællesskab virkelig tale det op.
De gør det knaldgodt derude i kommunerne, og det skal vi blive ved med også at bekræfte dem i, sådan at det i hvert fald ikke er, fordi man ikke har prestige nok i sit hverv, at man ikke ønsker den her uddannelse.
Kirsten Normann Andersen (SF), 2023-11-28:
Altså, det er jo ikke et svar på spørgsmålet, for vi er enige om, at man skal gøre en hel masse for at få mennesker i uddannelse.
Men hvis det er sådan, at kommunerne ikke har råd til at ansætte dem, hvis kommunerne er nødt til at opsige personalet, hvis kommunerne ikke har råd til at tilbyde folk at arbejde på fuld tid, selv om de faktisk gerne vil det, så er det vel ikke et spørgsmål om, at vi mangler personale, men et spørgsmål om, at vi mangler penge.
Der kan man jo læse sig til, at regeringen muligvis kommer med et forslag om, at borgerne også skal have mulighed for at kunne tilkøbe ældrepleje.
Er det løsningen, at borgerne selv må købe ekstra hjælp, hvis det er sådan, at de ikke kan få den hjælp, som de har brug for?
Annette Lind (S), 2023-11-28:
Jeg synes også, man skal huske lidt tilbage på, hvad det egentlig var, der skete under den tidligere regering.
Den tidligere regering blev nødt til at udskrive et valg.
Der var vi rigtig, rigtig langt, og man havde også givet penge til de første forsøg med faste teams osv.
Hvis den regering ikke havde skullet udskrive valg, ville tingene jo have været i skred.
Nu har vi haft en lang borgerinddragende proces, og det er vi faktisk ret stolte over.
Så jeg synes sådan set ikke, det gør noget, om det handler om en måned eller måske lidt mere.
Det, det handler om, er jo, at vi får lavet den her inddragende proces, også med forhandlinger med alle partier.
For jeg synes jo, at når vi har udvalgsmøder, er vi faktisk ret enige om, hvilken retning vi skal gå.
Marlene Harpsøe (DD), 2023-11-28:
Det er det så ikke, og der sidder man så og forhandler og prøver at blive enige om nogle ting.
Men måske kan den socialdemokratiske ordfører så give nogle flere perspektiver på, hvad der skal ske i forhold til bl.a. det her lokale selvstyre, og hvordan det bedre kan blive forankret, så man tager et ledelsesmæssigt ansvar for ældreplejen ude lokalt.
Katrine Daugaard (LA), 2023-11-28:
Jeg vil også sige tusind tak til fru Pia Kjærsgaard for at indkalde til den her forespørgselsdebat.
Jeg kunne godt tænke mig at høre, om fru Pia Kjærsgaard og DF anerkender, at det jo også har noget at gøre med det kommunale selvstyre, altså hvordan de vælger at bruge pengene.
Hvis vi tager sådan en kommune som Frederikshavn Kommune, er der f.eks. en borgmester, som selv har været ude at sige, at hun ikke mente, de leverede en ordentlig ældrevelfærd.
Det er samtidig en kommune, som har utrolig mange administrativt ansatte.
Her kunne de spare f.eks. 56 mio. kr., hvis de bare lagde sig ned på gennemsnittet.
De kunne spare 190 mio. kr., hvis de blev lige så veldrevet som Horsens Kommune.
Det er immer væk mange penge, man kunne bruge på ældrevelfærd i sådan en kommune.
Pia Kjærsgaard (DF), 2023-11-28:
Der er jo ingen tvivl om, at der adskillige steder burde være en omstrukturering.
Altså, det er jo igen det der med bureaukratiet, administration osv.
Men jeg må sige, at det der med at øremærke synes jeg faktisk vi skal.
Jeg synes, at når vi sender penge herfra og ud til kommunerne møntet på de ældre, skal de øremærkes.
For vi har alt for mange gange set, at det går til alt muligt andet.
Det duer jo ikke, at vi herinde efter mange diskussioner og forhandlinger vedtager et eller andet beløb til ældrepleje, og så går det til huller i vejene i stedet for.
Altså, jeg mener helt klart, at det skal øremærkes, og jeg er i den her sammenhæng lidt træt af at høre om det kommunale selvstyre, som samtidig, berettiget, brokker sig over, at det ikke altid går helt godt.
Så en klar øremærkning synes jeg ville være helt, helt rimeligt.
Katrine Daugaard (LA), 2023-11-28:
Men har det ikke også noget med ansvarlighed og ordentlighed at gøre, altså at lokalpolitikerne forvalter pengene ansvarligt?
Pia Kjærsgaard (DF), 2023-11-28:
Jo – det er det store regnestykke, og så har vi jo heldigvis demokrati og folkestyre og nogle vælgere, der lige må tænke sig om, når der sker sådan nogle ting.
Marlene Harpsøe (DD), 2023-11-28:
Mange tak til ordføreren for ordførertalen.
Jeg er jo en af dem, som ivrigt følger med i, hvad der siges og skrives alle steder, for kan man nu snart få noget at vide om den ældrelov og det udspil, som regeringen kommer med?
Vi er jo alle sammen meget nysgerrige.
For nylig var der en artikel, og det var vistnok i Berlingske, med et interview med ældreministeren, hvor idéen med plejehjemsbestyrelser blev udfoldet.
Så vi ved, at der kommer noget om plejehjemsbestyrelser.
Man skal ifølge regeringen og dermed også Socialdemokraterne
simpelt hen have de her bestyrelser med bl.a. repræsentanter fra det lokale erhvervsliv og lokale kulturinstitutioner osv.
De skal ind og styre de her plejehjem.
Derfor vil jeg bare gerne lige høre, om ordføreren kan uddybe, på hvilken måde de her plejehjemsbestyrelser skal løse nogle af de her udfordringer, der er i ældreplejen.